RESOLUCIÓN do 10 de febreiro de 2006, da Dirección Xeral de Formación Profesional e Ensinanzas Especiais, para a celebración dunha convocatoria especial de probas de acceso a ciclos formativos de formación profesional específica para militares profesionais de tropa e mariñeiría da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/02/2006

Segundo o artigo 2 da Orde do 1 de abril de 2002 (DOG do 12 de abril), pola que se regulan as probas de acceso aos ciclos formativos de formación profesional específica, a Consellería de Educación e Ordenación Universitaria convocará, polo menos unha vez por ano, unha proba para o acceso aos ciclos formativos que se impartan na Comunidade Autónoma de Galicia. A esta proba unicamente poderán concorrer aquelas persoas que non reúnan os requisitos académicos que permitan o acceso directo aos ciclos formativos.
O artigo 4 da citada Orde do 1 de abril de 2002 establece que, para atender á demanda de colectivos específicos de traballadores que non reúnan as condicións académicas necesarias, as delegacións provinciais da Consellería de Educación e Ordenación Universitaria poderanlle solicitar a celebración de convocatorias especiais á Dirección Xeral de Formación Profesional e Ensinanzas Especiais.
Recibida a solicitude da Delegación Provincial da Coruña de convocatoria especial, coa finalidade de facilitar o acceso dos militares profesionais de tropa e mariñeiría na Comunidade Autónoma de Galicia,
e tendo en conta que nas datas ordinarias os buques están a navegar, polo que unha porcentaxe moi elevada do alumnado que están a preparar as probas non se podería presentar, esta dirección xeral
RESOLVE:
Primeiro.-Convocatoria.
Anunciar a convocatoria especial de proba de acceso a ciclos formativos de formación profesional específica para militares profesionais de tropa e mariñeiría destinados nos acuartelamentos da Comunidade Autónoma de Galicia que na actualidade están a preparar este exame de acceso nos cursos que se imparten neses cuarteis, e que se celebrará o día 31 de marzo no IES Rodolfo Ucha Piñeiro, de Ferrol.
Segundo.-Contidos da proba.
Ciclos de grao medio.
A proba de acceso acreditará que a persoa aspirante posúa coñecementos e habilidades suficientes para cursar con aproveitamento estas ensinanzas. É común para todos os ciclos formativos de grao medio. O seu contido abranguerá os aspectos sociocultural e científico-tecnolóxico da educación secundaria obrigatoria:
Parte sociocultural:
Comprensión e expresión de textos escritos con propiedade, autonomía e creatividade, en galego e en castelán.
Coñecemento da historia, a xeografía e as actitudes da nosa tradición e do noso patrimonio cultural, así
como a análise dos mecanismos e dos valores que rexen o funcionamento das sociedades.
Parte científico-tecnolóxica:
Resolución de problemas nos campos das matemáticas e da tecnoloxía, mediante procedementos de razoamento lóxico.
Realización de exercicios que utilicen códigos científicos e técnicos. Aplicacións do desenvolvemento científico e tecnolóxico, e a súa incidencia no medio físico e social.
A valoración de cada unha destas partes expresarase mediante a cualificación de apto ou non apto. Para a superación da proba cumprirá obter a cualificación de apto en ambas as dúas partes.
Ciclos de grao superior.
A proba de acceso consta de dúas partes:
Parte xeral: neste exercicio o aspirante deberá acreditar a madurez en relación cos obxectivos do bacharelato, especialmente en contidos procedementais de:
Lingua galega e literatura.
Lingua castelá e literatura.
Lingua estranxeira (opción de inglés ou francés).
Matemáticas.
A cualificación da área lingüística determinarase mediante o cálculo da media aritmética das puntuacións acadadas en cada unha das tres materias que a integran: lingua galega e literatura, lingua castelá e literatura, e lingua estranxeira (opción de inglés ou francés).
A cualificación da parte xeral será a media aritmética das cualificacións obtidas nas áreas lingüística e de matemáticas.
Parte específica: o aspirante deberá acreditar a súa capacidade de formación profesional de base relacionada co campo profesional do ciclo formativo ao que se solicita acceder. Esta parte avaliará os coñecementos en relación coas materias que se indican na segunda columna do anexo II desta resolución. O aspirante realizará a materia ou as materias que lle permitan o acceso ao ciclo formativo que desexe cursar dentro dos ofrecidos nesta comunidade autónoma. A cualificación desta parte específica determinarase calculando a media aritmética das puntuacións obtidas en cada unha das materias específicas da opción vinculada ao ciclo formativo para o que se solicitara a proba de acceso.
En todos os casos, o cálculo das referidas medias aritméticas para a determinación das cualificacións estará supeditado á superación por parte do alumnado da porcentaxe mínima de contidos que determine o tribunal para cada unha das materias de que consta a proba.
Para a superación da proba cumprirá acadar en cada unha das partes (xeral e específica) a cualificación mínima de 5.
Terceiro.-Exencións das probas de acceso.
1. Poderán quedar total ou parcialmente exentas da proba de acceso aos ciclos de grao medio e de grao superior, nos termos previstos no punto décimo primeiro da Orde do 1 de abril de 2002 (DOG do 12 de abril), as persoas que acrediten ter superadas totalmente as probas de acceso á universidade para maiores de 25 anos.
A exención da parte sociocultural, nos ciclos medios, e da área lingüística, nos ciclos superiores, será automática achegando a certificación de ter superada a proba de acceso á universidade para maiores de 25 anos na que conste a opción efectuada e a puntuación acadada en cada unha das materias. Para a exención da parte científico-tecnolóxica, da proba de grao medio, e da área de matemáticas, da parte xeral da proba de grao superior, deberá constar expresamente no devandito certificado a materia de matemáticas cunha puntuación igual ou superior a 5.
No caso dos ciclos formativos de grao superior quedarán exentas da parte específica as persoas que acrediten, polo menos, un ano de experiencia laboral en campos profesionais que se correspondan cos estudos que se pretendan cursar. A solicitude de exención da parte específica deberase formular no momento da inscrición, e irá acompañada da seguinte documentación:
-Certificación da empresa, segundo o anexo III, na que se fagan constar especificamente as actividades laborais desenvolvidas pola persoa interesada relacionadas co campo profesional que se corresponda cos estudos que pretenda cursar, e número de horas dedicadas a elas. No caso de traballadores por conta propia, certificación de alta no imposto de actividades económicas e, de ser o caso, xustificantes do seu pagamento.
-Certificación da Tesouraría da Seguridade Social ou da mutualidade laboral en que se estivese afiliado, en que conste a empresa e o período de contratación.
A resolución sobre a exención correspóndelle ao tribunal avaliador que se indica na alínea sexta, punto dous, da Orde do 1 de abril de 2002. Deberáselle incorporar ao expediente académico do alumno unha copia da resolución (anexos IV e V da devandita orde).
2. Consonte o Decreto 79/1994, do 8 de abril (DOG do 15 de abril), sobre exención da materia de lingua galega, e a Orde do 30 de xuño de 1994 (DOG do 4 de agosto), que o desenvolve, o alumnado que se incorpore ao sistema educativo de Galicia procedente doutras comunidades autónomas ou do estranxeiro poderá obter a exención das probas de avaliación da materia de lingua galega.
En virtude do Decreto 239/1997, do 10 de setembro (DOG do 12 de setembro), sobre desconcentración e delegación de competencias en determinados procedementos para a implantación do Servizo de Resposta Inmediata (creado e regulado polo
Decreto 216/1997, do 30 de xullo), delegarase nos directores dos centros públicos de ensino primario e secundario as competencias sobre exención da materia de lingua galega que ata agora lles correspondían aos delegados provinciais da Consellería de Educación e Ordenación Universitaria.
Con base na normativa anteriormente exposta, o alumnado que se presente ás probas de acceso aos ciclos formativos de formación profesional específica e que solicite a exención de lingua galega deberá facelo constar expresamente no momento de realizar a inscrición para as probas, e presentar a seguinte documentación:
-Anexo I da Orde do 30 de xuño de 1994, asinado polo alumno, no que se exporán as razóns polas que se solicita a exención.
-Fotocopia compulsada do expediente académico ou do libro de escolaridade do alumno, correspondente aos catro últimos anos académicos nos que estivera matriculado, ou informe da dirección do centro en que se explique a situación do alumno durante ese período.
-Fotocopia compulsada das páxinas do libro de escolaridade onde consten as altas e as baixas en centros nos catro últimos anos académicos cursados, ou informe da dirección do centro que acredite tal aspecto.
-Acreditación do traslado de residencia do alumno e dos seus pais ou titores para fóra da Comunidade Autónoma de Galicia, se a solicitude se basea no establecido no artigo 2.4º do Decreto 79/1994.
-Certificación do organismo oficial correspondente en que se acredite o grao de deficiencia do alumno, se a solicitude se basea no disposto no artigo 4 do Decreto 79/1994 e no artigo 12.1º da Orde do 30 de xuño de 1994.
O director do centro onde se presentara a documentación deberá resolver a concesión desta exención e enviala, xunto cos resto das solicitudes de exención, á Subdirección Xeral de Formación Profesional nos prazos previstos para a súa incorporación á aplicación informática de xestión das probas de acceso.
Cuarto.-Probas de acceso adaptadas ás persoas que acrediten discapacidades.
Os solicitantes de proba adaptada deberán cubrir o anexo I da presente resolución e presentar o correspondente certificado acreditativo de minusvalidez emitido polos equipos de valoración e orientación da Vicepresidencia da Igualdade e do Benestar, acompañado do seu ditame técnico facultativo. O tribunal único da avaliación de probas, nomeado pola Dirección Xeral de Formación Profesional e Ensinanzas Especiais, avaliará o grao de discapacidade e, de ser o caso, adaptará a proba de acceso que deban superar os aspirantes que, en todo caso, deberá respectar o esencial dos obxectivos fixados nos decretos que regulan os currículos das materias da proba.
Quinto.-Inscrición e realización das probas de acceso.
1. A inscrición para as probas de acceso aos ciclos formativos de formación profesional específica farase na secretaría do IES Rodolfo Ucha Piñeiro, de Ferrol, no prazo comprendido entre os días 16 e 20 de febreiro de 2006, ambos os dous incluídos. A folla de inscrición para as probas de ciclos de grao medio é o anexo VI da Orde do 1 de abril de 2002. No caso dos ciclos de grao superior empregarase o anexo VII da devandita orde e o anexo V da presente resolución. Ademais de recoller a documentación, o centro cargará os datos de inscrición na aplicación informática facilitada pola Dirección Xeral de Formación Profesional e Ensinanzas Especiais ata as 12.00 horas do 20 de febreiro.
2. Os solicitantes de proba adaptada deberán cubrir o anexo I e presentarán a documentación indicada no artigo 4º desta resolución.
3. A relación provisional de persoas inscritas á proba exporase no taboleiro de anuncios do IES Rodolfo Ucha Piñeiro o día 20 de febreiro de 2006. Poderase presentar documentación complementaria e reclamacións contra a listaxe provisional os días 21 e 22 de febreiro, ambos os dous incluídos. A relación definitiva de inscritos farase pública o día 23 de febreiro.
4. Na páxina web
http://www.edu.xunta.es/fp poderase consultar información personalizada en calquera momento do proceso
, cunha identificación previa.
5. De detectárense erros no número do documento de identificación (DNI, NIE, pasaporte ou documento de identidade da Unión Europea), poderase solicitar a súa corrección en calquera momento a través dunha reclamación, segundo o modelo de solicitude dispoñible no anexo IV desta resolución e na páxina web
http://www.edu.xunta.es/fp. Esta solicitude deberá ir acompañada dunha fotocopia do documento de identificación e estar asinada polo director ou a directora do centro
, quen enviará por vía de urxencia a reclamación orixinal presentada na secretaría do centro á Subdirección Xeral de Formación Profesional. Non cumprirá que o centro realice trámite adicional ningún coa aplicación informática.
6. A Consellería de Educación e Ordenación Universitaria elaborará as probas de acceso aos ciclos formativos, consonte o establecido na Orde do 1 de abril de 2002.
7. As probas de acceso terán lugar o día 31 de marzo no IES Rodolfo Ucha Piñeiro, de Ferrol, no horario que se indica a seguir:
Grao medio.
Ás 15.30 horas: presentación.
Das 16.00 ás 18.00 horas: parte científico-tecnolóxica.
Das 18.30 ás 20.30 horas: parte sociocultural.
Grao superior.
Parte xeral da proba:
Ás 9.00 horas: presentación.
Das 9.30 horas ás 11.30 horas: área lingüística (lingua galega e literatura, lingua española e literatura, e lingua estranxeira, coa opción de francés ou inglés).
Das 12.00 horas ás 13.30 horas: área de matemáticas.
Parte específica da proba:
A partir das 16.00 horas, materias específicas da opción vinculada co ciclo formativo para o que solicitara a proba de acceso, segundo o anexo II desta resolución.
A duración máxima para cada materia desta parte será de dúas horas.
Sexto.-Tramitación de solicitudes.
1. O IES Rodolfo Ucha Piñeiro cargará os datos de inscrición na aplicación informática facilitada pola Dirección Xeral de Formación Profesional e Ensinanzas Especiais á medida que se presenten as solicitudes. Haberá de prazo ata as 14.00 horas do día 20 de febreiro para resolver as incidencias da carga de datos na aplicación. O día 20 de febreiro publicarase a listaxe provisional de persoas admitidas no taboleiro de anuncios do centro e no enderezo
http://www.edu.xunta.es/fp.
2. O prazo de reclamación abranguerá desde o día 21 ao 22 de febreiro. O centro introducirá as modificacións das solicitudes como consecuencia da presentación de documentación complementaria no mesmo momento en que se presenten. Terá de prazo ata o día 23 ás 12.00 horas para resolver as incidencias na carga de datos na aplicación. O día 23 de febreiro publicarase a listaxe definitiva de alumnos admitidos no taboleiro de anuncios do centro e no enderezo
http://www.edu.xunta.es/fp.
3. No caso do alumnado que solicite exención da proba, exención de lingua galega ou proba adaptada, a documentación correspondente aos solicitantes deberase remitir á Subdirección Xeral de Formación Profesional pola vía de urxencia, e a dirección do centro garantirá a súa recepción o día 1 de marzo antes das 12.00 horas, achegando así mesmo unha relación de solicitantes de exención da proba, exención de lingua galega e de proba adaptada. A documentación das persoas que non soliciten exención arquivarase no propio centro educativo.
4. O centro enviará á Dirección Xeral de Formación Profesional e Ensinanzas Especiais por correo ordinario, o mesmo día da súa publicación, a relación definitiva de persoas inscritas para realizar a proba, asinada polo director do centro, onde se deberá facer constar expresamente as que solicitan exencións.
Sétimo.-Resolución de exencións e proba adaptada, cualificación da proba e reclamacións.
1. A resolución provisional de exencións e proba adaptada publicarase o día 7 de marzo de 2006 no
IES Rodolfo Ucha Piñeiro e no enderezo
http://www.edu.xunta.es/fp.
2. Contra a resolución provisional de exencións e proba adaptada poderase presentar reclamación ante o presidente do tribunal único no IES Rodolfo Ucha Piñeiro, os días 8 e 9 de marzo ata as 12.00 horas. O centro enviará as reclamacións presentadas contra a resolución provisional das exencións da proba e proba adaptada, por vía de urxencia, á Subdirección Xeral de Formación Profesional, e asegurará a súa recepción o día 13 de marzo antes das 12.00 horas. A resolución definitiva publicarase o día 15 de marzo no IES Rodolfo Ucha Piñeiro e no enderezo
http://www.edu.xunta.es/fp.
3. O resultado das cualificacións provisionais das probas de acceso a ciclos formativos publicarase no IES Rodolfo Ucha Piñeiro, e en internet, no enderezo
http://www.edu.xunta.es/fp
, o 5 de abril de 2006.
4. Contra a cualificación provisional da proba de acceso o alumnado poderá presentar reclamación ante o presidente do tribunal único os días 6 e 7 de abril. Os centros enviarán por vía de urxencia á Subdirección Xeral de Formación Profesional as reclamacións presentadas contra a cualificación provisional, e asegurarán a súa recepción antes das 12.00 horas do 17 de abril.
5. A cualificación definitiva publicarase o 21 de abril no taboleiro de anuncios do IES Rodolfo Ucha Piñeiro e no enderezo
http://www.edu.xunta.es/fp.
6. Contra as resolucións de exención, proba adaptada e cualificacións definitivas da proba de acceso poderase interpor recurso de alzada ante a Dirección Xeral de Formación Profesional e Ensinanzas Especiais, no xeito previsto no artigo 114.2º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. A resolución deste recurso, que pon fin á vía administrativa, poderá ser obxecto de recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses.
7. A superación da proba acreditarase mediante unha certificación, segundo o modelo que figura no anexo II da Orde do 1 de abril de 2002, que será expedida pola secretaría do IES Rodolfo Ucha Piñeiro. A certificación de ter superada a proba terá validez como requisito de acceso en todo o Estado, e manterá a súa vixencia sempre que non se modifique o título e as ensinanzas correspondentes ao ciclo formativo.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 10 de febreiro de 2006.
Antonio Vázquez Vázquez
Director xeral de Formación Profesional
e Ensinanzas Especiais
ANEXO II
Materias da parte específica da proba das que cómpre
examinarse para o acceso a cada ciclo formativo
de grao superior
CICLOS FORMATIVOS
MATERIAS DA PARTE ESPECÍFICA DA PROBA
ADMINISTRACIÓN DE SISTEMAS INFORMÁTICOS
ECONOMÍA E ORGANIZACIÓN DE EMPRESAS
ADMINISTRACIÓN E FINANZAS
ECONOMÍA E ORGANIZACIÓN DE EMPRESAS
ALOXAMENTO
ECONOMÍA E ORGANIZACIÓN DE EMPRESAS
ANÁLISE E CONTROL
QUÍMICA
BIOLOXÍA
FÍSICA
ANATOMÍA PATOLÓXICA E CITOLOXÍA
BIOLOXÍA
ANIMACIÓN DE ACTIVIDADES FÍSICAS E DEPORTIVAS
BIOLOXÍA
ANIMACIÓN SOCIOCULTURAL
HISTORIA DO MUNDO CONTEMPORÁNEO
ANIMACIÓN TURÍSTICA
ECONOMÍA E ORGANIZACIÓN DE EMPRESAS
SEGUNDA LINGUA ESTRANXEIRA
ASESORÍA DE IMAXE PERSOAL
HISTORIA DO MUNDO CONTEMPORÁNEO
AUDIOPRÓTESE
FÍSICA
AUTOMOCIÓN
ELECTROTECNIA
MECÁNICA
AXENCIAS DE VIAXES
XEOGRAFÍA
ECONOMÍA E ORGANIZACIÓN DE EMPRESAS
COMERCIO INTERNACIONAL
ECONOMÍA E ORGANIZACIÓN DE EMPRESAS
CONSTRUCIÓNS METÁLICAS
DEBUXO TÉCNICO
MECÁNICA
CURTIDOS
DEBUXO TÉCNICO
TECNOLOXÍA INDUSTRIAL
QUÍMICA
DESENVOLVEMENTO DE APLICACIÓNS INFORMÁTICAS
MATEMÁTICAS APLICADAS ÁS CIENCIAS SOCIAIS II
DESENVOLVEMENTO DE PRODUTOS ELECTRÓNICOS
ELECTROTECNIA
DESENVOLVEMENTO DE PRODUTOS EN CARPINTARÍA E MOBLE
DEBUXO TÉCNICO
TECNOLOXÍA INDUSTRIAL
DESENVOLVEMENTO DE PROXECTOS DE INSTALACIÓNS DE FLUÍDOS, TÉRMICAS E DE MANUTENCIÓN
ELECTROTECNIA
TECNOLOXÍA INDUSTRIAL
DESENVOLVEMENTO DE PROXECTOS MECÁNICOS
DEBUXO TÉCNICO
TECNOLOXÍA INDUSTRIAL
DESENVOLVEMENTO DE PROXECTOS URBANÍSTICOS E OPERACIÓNS TOPOGRÁFICAS
DEBUXO TÉCNICO
DESENVOLVEMENTO E APLICACIÓN DE PROXECTOS DE CONSTRUCIÓN
DEBUXO TÉCNICO
MECÁNICA
DESENVOLVEMENTO E FABRICACIÓN DE PRODUTOS CERÁMICOS
QUÍMICA
DESEÑO E PRODUCIÓN EDITORIAL
DEBUXO TÉCNICO
DIETÉTICA
BIOLOXÍA
DOCUMENTACIÓN SANITARIA
BIOLOXÍA
EDUCACIÓN INFANTIL
BIOLOXÍA E XEOLOXÍA
ESTÉTICA
BIOLOXÍA
FABRICACIÓN DE PRODUTOS FARMACÉUTICOS E AFÍNS
QUÍMICA
BIOLOXÍA
FÍSICA
FABRICACIÓN E TRANSFORMACIÓN DE PRODUTOS DE VIDRO
QUÍMICA
HIXIENE BUCODENTAL
BIOLOXÍA
IMAXE
FÍSICA
IMAXE PARA O DIAGNÓSTICO
BIOLOXÍA
INDUSTRIA ALIMENTARIA
QUÍMICA
TECNOLOXÍA INDUSTRIAL
INDUSTRIAS DE PROCESO DE PASTA E PAPEL
QUÍMICA
TECNOLOXÍA INDUSTRIAL
FÍSICA
INDUSTRIAS DE PROCESO QUÍMICO
QUÍMICA
TECNOLOXÍA INDUSTRIAL
FÍSICA
CICLOS FORMATIVOS
MATERIAS DA PARTE ESPECÍFICA DA PROBA
INFORMACIÓN E COMERCIALIZACIÓN TURÍSTICA
XEOGRAFÍA
HISTORIA DA ARTE
INSTALACIÓNS ELECTROTÉCNICAS
ELECTROTECNIA
INTEGRACIÓN SOCIAL
HISTORIA DO MUNDO CONTEMPORÁNEO
INTERPRETACIÓN DA LINGUA DE SIGNOS
SEGUNDA LINGUA ESTRANXEIRA (inglés)
LABORATORIO DE DIAGNÓSTICO CLÍNICO
BIOLOXÍA
MANTEMENTO AEROMECÁNICO
ELECTROTECNIA
MECÁNICA
MANTEMENTO DE AVIÓNICA
ELECTROTECNIA
MANTEMENTO DE EQUIPO INDUSTRIAL
ELECTROTECNIA
TECNOLOXÍA INDUSTRIAL
MANTEMENTO E MONTAXE DE INSTALACIÓNS DE EDIFICIO E PROCESO
ELECTROTECNIA
TECNOLOXÍA INDUSTRIAL
NAVEGACIÓN, PESCA E TRANSPORTE MARÍTIMO
DEBUXO TÉCNICO
TECNOLOXÍA INDUSTRIAL
ÓPTICA DE ANTEOLLOS
FÍSICA
ORTOPROTÉSICA
DEBUXO TÉCNICO
PATRONAXE
DEBUXO TÉCNICO
PLÁSTICOS E CAUCHO
DEBUXO TÉCNICO
TECNOLOXÍA INDUSTRIAL
QUÍMICA
PREVENCIÓN DE RISCOS PROFESIONAIS
BIOLOXÍA
TECNOLOXÍA INDUSTRIAL
PROCESOS DE CONFECCIÓN INDUSTRIAL
DEBUXO TÉCNICO
TECNOLOXÍA INDUSTRIAL
PROCESOS DE ENNOBRECEMENTO TÉXTIL
DEBUXO TÉCNICO
TECNOLOXÍA INDUSTRIAL
QUÍMICA
PROCESOS TÉXTILES DE FIADURA E TECEDURA DE CALADA
DEBUXO TÉCNICO
TECNOLOXÍA INDUSTRIAL
PROCESOS TÉXTILES DE TECEDURA DE PUNTO
DEBUXO TÉCNICO
TECNOLOXÍA INDUSTRIAL
PRODUCIÓN ACUÍCOLA
QUÍMICA
BIOLOXÍA
PRODUCIÓN DE AUDIOVISUAIS, RADIO E ESPECTÁCULOS
ECONOMÍA E ORGANIZACIÓN DE EMPRESAS
PRODUCIÓN DE MADEIRA E MOBLE
DEBUXO TÉCNICO
TECNOLOXÍA INDUSTRIAL
PRODUCIÓN EN INDUSTRIAS DE ARTES GRÁFICAS
DEBUXO TÉCNICO
TECNOLOXÍA INDUSTRIAL
PRODUCIÓN POR FUNDICIÓN E PULVIMETALURXIA
DEBUXO TÉCNICO
TECNOLOXÍA INDUSTRIAL
PRODUCIÓN POR MECANIZADO
DEBUXO TÉCNICO
TECNOLOXÍA INDUSTRIAL
PRÓTESES DENTAIS
DEBUXO TÉCNICO
QUÍMICA AMBIENTAL
QUÍMICA
BIOLOXÍA
FÍSICA
RADIOTERAPIA
BIOLOXÍA
REALIZACIÓN DE AUDIOVISUAIS E ESPECTÁCULOS
FÍSICA
REALIZACIÓN E PLANS DE OBRA
DEBUXO TÉCNICO
MECÁNICA
RESTAURACIÓN
ECONOMÍA E ORGANIZACIÓN DE EMPRESAS
SAÚDE AMBIENTAL
BIOLOXÍA
CIENCIAS DA TERRA E DO AMBIENTE
SECRETARIADO
ECONOMÍA E ORGANIZACIÓN DE EMPRESAS
SEGUNDA LINGUA ESTRANXEIRA
SERVIZOS AO CONSUMIDOR
ECONOMÍA E ORGANIZACIÓN DE EMPRESAS
SISTEMAS DE REGULACIÓN E CONTROL AUTOMÁTICOS
ELECTROTECNIA
SISTEMAS DE TELECOMUNICACIÓN E INFORMÁTICOS
ELECTROTECNIA
SON
FÍSICA
SUPERVISIÓN E CONTROL DE MÁQUINAS E INSTALACIÓNS DO BUQUE
ELECTROTECNIA
MECÁNICA
XESTIÓN COMERCIAL E MÁRKETING
ECONOMÍA E ORGANIZACIÓN DE EMPRESAS
XESTIÓN DO TRANSPORTE
ECONOMÍA E ORGANIZACIÓN DE EMPRESAS
XESTIÓN E ORGANIZACIÓN DE EMPRESAS AGROPECUARIAS
BIOLOXÍA
CIENCIAS DA TERRA E DO AMBIENTE
XESTIÓN E ORGANIZACIÓN DE RECURSOS NATURAIS E PAISAXÍSTICOS
BIOLOXÍA
CIENCIAS DA TERRA E DO AMBIENTE